ఈ ఏడాది 15 కొత్త మోడళ్లు
- రెండేళ్లలో అగ్రస్థానమే లక్ష్యం
- ఉత్పత్తి లక్ష్యం 47 లక్షల బైక్‌లు
- హోండా మోటార్‌ సైకిల్స్‌, స్కూటర్స్‌ ఇండియా అధ్యక్షుడు, సీఈఓ మురమత్సు
               ముంబయి: రానున్న రెండేళ్లలో ప్రపంచంలోని ద్విచక్ర వాహన ఉత్పత్తి సంస్థలలో అగ్రస్థానాన్ని అందుకోవాలని హోండా సంస్థ లక్ష్యంగా పెట్టుకుంది. ఇందులో భాగంగా సంస్థ ఈ ఆర్థిక సంవత్సరంలో భారత్‌లో దాదాపు రూ.1775 కోట్ల పెట్టుబుడులు పెట్టాలని యోచిస్తోంది. ఈ పెట్టుబడి ద్వారా దేశీయ ఉత్పత్తి సామర్థ్యాన్ని పెంపొందించుకోవాలని సంస్థ నిర్ణయించింది. హోండా అనుబంధ సంస్థ హోండా మోటార్‌ సైకిల్స్‌ అండ్‌ స్కూటర్స్‌ ఇండియా (హెచ్‌ఎంఎస్‌ఐ) ఈ ఏడాది కొత్తగా మార్కెట్లోకి కొత్తగా 15 కొత్త మోడళ్లను తీసురానుంది. ఇందులో ఏడు బ్రాండ్‌ న్యూ మోడళ్లని సంస్థ తెలిపింది.దీనికి తోడు ఈ ఏడాది అధిక సామర్థ్యపు సీబీఆర్‌ 650ఎఫ్‌ల అసెబ్లీంగ్‌ను కూడా భారత్‌లో చేపట్టనున్నట్లు సంస్థ వెల్లడించింది. హోండా వాహనాల ఉత్పత్తిలో ఇండోనేషియా ప్రథమ స్థానంలో ఉందని 2015-16 నాటికి 25 శాతం వాటాతో భారత్‌ రెండో స్థానంలో ఉన్నట్లు హెచ్‌ఎంఎస్‌ఐ అధ్యక్షుడు, సీఈఓ కైతా మురమత్సు తెలిపారు. భారత్‌లో ద్విచక్ర వాహనాలకు డిమాండ్‌ బాగా పెరుగుతోందని ఈ విధంగా చూస్తే అనతి కాలంలోనే తాము నంబర్‌ వన్‌ స్థానానికి చేరుకోగలమని ఆయన తెలిపారు. మార్చితో ముగిసిన ఆర్థిక సంవత్సరలంలో హెచ్‌ఎంఎస్‌ఐ 44.5 లక్షల వాహనాలను విక్రయించిందని. ఈ ఆర్థిక సంవత్సరంలో ఈ సంఖ్యను 47 లక్షలకు చేర్చేందుకు కృషి చేస్తున్నట్లు ఆయన తెలిపారు. ఈ ఆర్థిక సంవత్సరం గుజరాత్‌లోని తయారీ యూనిట్‌ అందుబాటులోకి రానుందని దీని ద్వారా దాదాపు 18 లక్షల వాహనాలను తయారు చేయనున్నట్లు ఆయన తెలిపారు. 2016 ముగింపు నాటికి కర్ణాటకలోని ప్లాంటు కూడా అందుబాటులోకి రానుందని ఆయన వివరించారు. దీంతో సంస్థ ఉత్పత్తి సామర్థ్యం 64 లక్షల వాహనాలకు చేరుతుందని ఆయన అన్నారు. సామర్థ్యం పెంపు, కొత్త వాహనాల ఆవిష్కరణకు గాను రూ.1775 కోట్ల ఖర్చు చేయనున్నట్లు ఆయన వివరించారు. ఈ ఏడాదికి మొత్తం 15 కొత్త మోడళ్లను లక్ష్యంగా పెట్టుకున్నామని ఇందులో ఇప్పటికే ఆరింటిని విడుదల చేసినట్లు సంస్థ అధికారులు తెలిపారు. మరో తొమ్మిదింటిని ఆవిష్కరించాల్సి ఉందని తెలిపారు. సీబీఆర్‌ 650ఎఫ్‌ బైక్‌లను మానేసర్‌ ప్లాంటునందు తయారు చేయనున్నట్లు తెలిపారు. వీటికి లభించే ఆదరణ బట్టి వీటి ఉత్పత్తిని పెంచన్నుట్లు హోండా తెలిపింది. ఈ ఏడాది కొత్తగా 800 కొత్త అవుట్‌లెట్లను తెరవన్నుట్లు సంస్థ తెలిపింది. దీంతో సంస్థ మొత్తం అవుట్‌లెట్‌ల సంఖ్య 4600కు చేరనుంది.
మీ స్నేహితులకు రికమెండ్ చెయ్యండి